
A Turisztikai Desztináció Menedzsment (TDM) szervezetek szerepe a vidékfejlesztésben, a Móri Borvidék TDM Egyesület példáján keresztül

Dolgozatomban a Turisztikai Desztinációs Menedzsment (TDM) szervezetek vidékfejlesztésben betöltött szerepét vizsgálom, egy konkrét térség (a Móri kistérség) és egy konkrét TDM szervezet (a Móri Borvidék TDM Egyesület) példáján keresztül.
Témaválasztásomat nagyban befolyásolta, hogy miközben hat éve a vidékfejlesztés területén dolgozom (LEADER program, illetve kistérségi társulás), jelenleg is a vizsgált TDM egyesület irodavezetője vagyok.
Dolgozatom fő célja felvázolni, adatokkal alátámasztani, hogy a kistérségek fejlődésére milyen hatással van a TDM szervezetek megalakulása és működése.
Bemutatom a TDM általános ismérveit, a Móri kistérséget, annak fejlesztési céljait és fejlődését, a Móri Borvidék TDM Egyesületet, eddig elért eredményeit, feladatait, továbbá kapcsolódási pontjait más vidékfejlesztési programokkal. Ezáltal szeretném érzékeltetni a TDM szervezetekben rejlő lehetőségeket.
A dolgozat elkészítésekor primer és szekunder adatgyűjtésre (kérdőívezés, mélyinterjúk készítése, műhelymunkák, szakirodalom és a szakanyagok elemzése), ezek feldolgozására, valamint a munkám során nyert jelentős gyakorlati tapasztalataimra támaszkodom.
Kutatásaim körvonalazzák, hogy milyen nagy hatást is gyakorol, gyakorolhat egy civil erőből, alulról építkező szervezet egy kistérség - nemcsak turisztikai - életére. Bemutatom azt a pozitív változást, amit egy ilyen egyesület működése során indukál a kistérség településein. Összességében következtetéseimmel és javaslataimmal reményeim szerint hozzájárulhatok, hogy a TDM egyesületek sikeresen segítsék a magyar vidék fejlődését.



